Lukuaika noin 1 min

Siemens on kehittänyt jo viitisen vuotta ratkaisua, jolla täyssähköiset ja hybridikuorma-autot saataisiin liikenteeseen. Kuorma-auton liikkuminen syö niin paljon energiaa, ettei se onnistu perinteisellä akkuteknologialla.

Siemensin ratkaisu on eHighway, jossa tien yläpuolelle vedetään junista ja raitiotievaunuista tutut virtajohdot, joihin auto voi tarvittaessa kytkeytyä.

Viime vuonna eHighway-projektia kokeiltiin kahden kilometrin pätkällä Ruotsissa Tukholman ulkopuolella. Nyt Siemens on ilmoittanut samanlaisista suunnitelmista Saksassa. Kokeilureitillä on pituutta kymmenen kilometriä ja se kulkee A5-autobahnilla.

Hessenin osavaltiossa suoritettavan kokeilun on määrä valmistua ensi vuoden loppuun mennessä.

Kokeilureitti on vilkas, sillä se kulkee muun muassa Zeppelinheimin tavaraliikenneliittymästä Frankfurtin lentokentälle.

Järjestelmän suunnittelusta, rakentamisesta ja kunnossapidosta vastaa Siemens, mutta kokonaisvaltainen projektihallinta kuuluu Hessenin osavaltion maantie- ja liikennehallinnolle.

”Järjestelmässä käytetään todellisia liikenneverkkoja ja todistetaan ilmastoneutraalin tavaraliikenteen käytännöllisyys Frankfurtin kaupunkialueella”, sanoo maantie- ja liikennehallintoa edustava Gerd Riegelhuth.

Kun auto ajaa virtajohtojen alle, se toimii vain sähköllä. Dieselhybridit voivat jatkaa matkaansa virtajohdottoman tien ulkopuolellakin.